Koronavirus: President kondig maatreëls vir SA aan | Maroela Media
Pres. Cyril Ramaphosa (Foto: Jairus Mmutle/GCIS
“Gegewe die skaal en spoed waarteen die virus versprei het, is dit duidelik dat geen land immuun gaan wees teen die siekte nie. Nog nooit vantevore in die geskiedenis van ons demokrasie het ons voor só ernstige situasie te staan gekom nie,” het Ramaphosa gesê.
Volgens hom is minstens 61 persone in Suid-Afrika reeds met die virus besmet en die eerste geval van plaaslike oordrag is aangemeld. “ŉ Buitengewone reaksie is dus nodig en ons kan nie halfhartig optree nie. Dringende en drastiese maatreëls is nodig om die verspreiding van die virus te bestuur, Suid-Afrikaners te beskerm en die impak te verminder.”
ŉ Nasionale ramptoestand is afgekondig om ŉ geïntegreerde en gekoördineerde rampbestuurstelsel te implementeer om die uitbreking te bestuur, het hy bygevoeg. Dit stel die regering ook in staat om nooddienssentrums op te rig.
Die president het gesê uit ŉ omvattende analise van die verspreiding van die virus wêreldwyd, sal die volgende maatreëls toegepas word:
ŉ Reisverbod word vanaf 18 Maart 2020 ingestel op reisigers van Italië, Iran, Suid-Korea, Spanje, Duitsland, die VSA, die Verenigde Koninkryk en China.
Visums vir reisigers van dié lande word met onmiddellike effek gekanselleer en visums wat vroeër uitgereik is, word teruggetrek.
Suid-Afrikaners word met onmiddellike effek versoek om nie na die Europese Unie, Verenigde Koninkryk en ander hoërisikolande soos China, Iran en Suid-Korea te reis nie.
Reiswaarskuwings sal uitgereik word vir spesifieke lande/streke en stede gebaseer op die betrokke risikovlak.
Enige uitlander wat die afgelope 21 dae enige van die hoërisikolande besoek het, se visums sal afgekeur word.
Suid-Afrikaners wat terugkeer van lande met ŉ hoë risiko word versoek om hulself te isoleer.
Höe-intensiteittoetsing sal gedoen word op reisigers van lande met ŉ medium risiko (Portugal, Hongkong, Singapoer).
Altesaam 35 van Suid-Afrika se 53 grensposte (op land) sal vanaf 16 Maart 2020 gesluit word.
Twee van ons agt grensposte (hawens) sal vanaf 16 Maart 2020 gesluit word.
Suid-Afrikaners word ontmoedig om voort te gaan met enige nie-noodsaaklike reise.
Byeenkomste van meer as 100 persone word verbied.
Groot byeenkomste (soos Menseregtedag) en ander groot regeringsbyeenkomste word gekanselleer.
Skole word vanaf Woensdag tot ná die Paasnaweek gesluit. Die Junie-vakansie sal gevolglik met ‘n week verkort word.
Die regering werk nou saam met kolleges, universiteite, die Weermag, die SAPD en gevangenisse om baie streng higiënebeheer toe te pas.
Besoeke aan gevangenisse word vir 30 dae opgeskort.
ŉ Beroep word op ondernemings en die mynboubedryf, bankwese, landboubedryf en groothandelaars gedoen om seker te maak streng higiënebeheer word toegepas.
Die bestuur van winkelsentrums, vermaaksentrums en ander plekke wat groot skares lok, word versoek om higiënebestuur op te skerp.
Kapasiteit sal by hospitale vergroot word.
Kapasiteit sal vergroot word vir diegene wat persone moet opspoor wat moontlik in kontak was met persone wat besmet is met die virus.
Só groet mens iemand met die elmboog, het pres. Cyril Ramaphosa in sy toespraak verduidelik (Foto: Skermgreep uit die video)
Ramaphosa maan Suid-Afrikaners om hul hande gereeld vir minstens 20 sekondes met seep en water te was of ŉ handreiniger te gebruik. “Bedek jou neus en mond met ŉ sneesdoekie of die buiging van jou elmboog indien jy nies of hoes. Vermy enigiemand wat verkoue-simptome toon. Groet mense met die elmboog en moenie bladskud nie.”
ŉ Nasionale beheerraad word aangestel onder leiding van die president. Dié raad sal minstens drie keer per week vergader om die land se reaksie op die verspreiding van die virus te koördineer en te bestuur.
Ramaphosa het gewaarsku dat die verspreiding van die virus nie net ŉ groot impak sal hê op die dag-tot-dag lewe van Suid-Afrikaners nie, maar ook op die ekonomie. “Ons het die afgelope paar weke reeds ŉ afname gesien in toerisme en die daling in wêreldwye markte. Die verwagte effek op toerisme en die ekonomie sal waarskynlik vererger weens die maatreëls wat ingestel word om die verspreiding van die virus te beperk,” het hy gesê. Die regering sal egter ŉ omvattende pakket saamstel om die impak van Covid-19 op die ekonomie te beperk, en fiskale en ander maatreëls sal met ondernemings, vakbonde en ander betrokke instansies bespreek word.
“Alhoewel ons begrip het dat die situasie angs kan veroorsaak, kan ons nie toelaat dat ons lamgelê word deur vrees en paniek nie. Hou op om vals nuus te versprei. Alhoewel ons deur ŉ mediese noodtoestand in die gesig gestaar word, is ons nie hulpeloos nie. Ons het die kennis, ervaring en hulpbronne om hierdie siekte te bestry. Ons het ook vennote in verskeie lande en die hulp van die Wêreldgesondheidsorganisasie wat deurgaans saam met ons werk. As ons vinnig reageer, kan ons die effek beperk op ons mense en ons land. Ons beperk dalk fisiese kontak, maar só epidemie kan ons nader aan mekaar bring. Ons reageer as ŉ verenigde land op ŉ gemeenskaplike bedreiging. Ons moet saamwerk, en gesamentlik aksie neem. Ons het nou begrip en deernis nodig. Diegene wat gesond is, moet diegene help wat kwesbaar is. Elke vakbond, nieregeringsorganisasie, universiteit, kollege, skool, godsdienstige organisasie, taxivereniging en stokvel moet hul deel doen.”
Hy het persone bedank wat self na vore gekom het om getoets te word wat vermoed het hulle is moontlik besmet en dat hulle self-geïsoleer het om die verspreiding van die siekte te verhoed.
“Hierdie epidemie sal verbygaan. Dit is nou in ons hande om te bepaal hoe lank dit gaan duur en hoe lank dit die ekonomie gaan neem om te herstel. Ons moet beslissend optree en dan sal ons dit deurstaan. As ons saamstaan, is ons sterk.”
Klik hier om die president se oorspronklike toespraak te lees.
Een sterf in KZN-vliegongeluk
Walus-paroolbeslissing Maandag bekend
Toe nie fop nuus????
Waar kan ons uitvind watter grensposte gesluit sal wees?
Dit nou van n president wat nie eers elektrisiteit en water kan beheer nie,wag tot hierdie virus n plakkerskamp tref dan val sy reëlings en noodmaatreëls soos met elke krisis weer gesig eerste in die grond.
Hoe was jy jou hande as die regering nie eers water kan verskaf nie?? Om nie te praat van krag sodat die water warm gemaak kan word nie? Hoe isoleer jy jouself in ‘n huis sonder krag of water vir groot gedeeltes van die dag? Ons beplan alreeds al ons buite aktiwiteite rondom loadshedding.
Ek sal nooit Suid Afrikaners verstaan nie. Vir weke moan almal die skole moet gesluit word die travel bans moet ingestel word. Nou dat dit gedoen word nou word daar gekla omdate dit wel gedoen is. Miskien moet die klomp kla kouse van hulle couches afklim en iets begin doen vir die samelewing. Ek is nie ‘n ANC fan of Ramaphosa fan nie maar wat hy doen is nodig en dalk selfs bietjie laat. Kenya het net 3 gevalle gehad toe begin hulle reeds met skole toe maak en travel bans instel. Daar is nie nou tyd vir politieke agendas… Lees meer »